एचईसी के कर्मियों ने कहा- नहीं देंगे डबल होल्डिंग टैक्स
रांची | एचईसीके लीज आवासों के होल्डिंग टैक्स का मामला तूल पकड़ता जा रहा है। कर्मचारियों ने स्पष्ट कहा है कि लीज पर लिए गए आवासों का वे डबल टैक्स नहीं देंगे। एचईसी प्रबंधन उनसे आवास का सालाना लीज रेंट लेता है और अब नगर निगम को पत्र लिखकर एचईसी ने लीजधारियों से होल्डिंग टैक्स वसूलने को कहा है। होल्डिंग टैक्स सहित आठ सूत्री मांगों को लेकर एचईसी सीनियर सिटीजन वेलफेयर सोसाइटी ने गुरुवार को एचईसी हेडक्वार्टर के समक्ष धरना-प्रदर्शन किया। इसमें काफी संख्या में कार्यरत और रिटायर्ड कर्मचारियों ने हिस्सा लिया। हटिया कामगार यूनियन के नेता लालदेव सिंह ने कहा कि प्रबंधन की मनमानी हद से पार हो गई है। प्रबंधन अपने ही कर्मियों पर बोझ लादने में जुटा है। प्रबंधन लीज धारियों के होल्डिंग टैक्स पर स्थिति स्पष्ट करें। क्योंकि नगर निगम ने आदेश जारी किया है कि जो टैक्स नहीं देंगे, उनकी संपत्ति अटैच की जाएगी। महासचिव चंद्रशेखर प्रसाद ने कहा कि जिन कर्मचारियों ने एचईसी को खड़ा किया है, निगम उन्हें ही ठग रहे हैं।
hin_Deva hin_Deva